**Беларуская мова ў 11 класе**

**Тэма:** Правілы пабудовы складаных сказаў з рознымі відамі сувязі; знакі прыпынку

**Мэта:** узнавіць і пашырыць веды пра складаныя сказы з рознымі відамі сувязі частак, правілы пастаноўкі знакаў прыпынку ў складаных сказах з рознымі відамі сувязі частак; удасканальваць уменні афармляць складаныя сказы з рознымі відамі сувязі частак у адпаведнасці з пунктуацыйнымі нормамі; знаходзіць і выпраўляць сінтаксічныя і пунктуацыйныя памылкі ў чужым і ўласным маўленні;

выхоўваць у вучняў пачуццё любові да свайго народа, да роднай мовы.

**Ход урока**

**І. Арганізацыйны момант**

**ІІ. Праверка дамашняга задання**

**ІІІ. Актуалізацыя ведаў. Вызначэнне тэмы і мэты ўрока**

*Запісаць сказы пад дыктоўку, параўнаць іх і зрабіць выснову: які не з’яўляецца з рознымі відамі сувязі:*

1. Бясконцыя балоты вучылі палешукоў мудраму разважанню, мора лясоў выхоўвала ў іх засцярогу, бо так лёгка напаткаць тут небяспеку.

2. І доўга табе будзе сніцца, як спеюць у пушчах сініцы і жыта расце. (не з’яўляецца сказам з рознымі відамі сувязі складаназалежны сказ з сузалежным аднародным падпарадкаваннем, у якім даданыя часткі могуць звязвацца паміж сабой злучальным злучнікам)

3. Я ніколі не чуў, як спяваюць гэтую песню, не ведаў мелодыі, але ад гэтага яна яшчэ больш хвалявала.

Змучанае дарогаю цела даўно патрабавала адпачынку, але заснуць ён адразу не мог, бо вельмі многа было ўсялякіх уражанняў.

**ІV. Знаёмства з новым матэрыялам**

*Праца са сказамі пад кіраўніцтвам настаўніка: вызначэнне межаў частак, відаў сувязі паміж часткамі, расстаноўка знакаў прыпынку.*

1. Знаю: няма таго зелля, што хоць на міг ад тугі па Айчыне вылечвае.

2. Малюнак быў знаёмы да болю: па той бок хаты, дзе было толькі адно акно, сядзела старая разложыстая груша, а пад самым акном стракацелі кветкі.

3. Гляджу з акна: снягі паволі таюць і сонца ўстала гожае як след.

4. Вецер гнаў па небе абрыўкі хмар, і , калі месяц хаваўся за імі, рабілася цёмна.

5. Мы гаворым пра ўсё, і калі я раптоўна змаўкаю, то яна не здзіўляецца.

**V. Замацаванне новага матэрыялу**

*Самастойная работа. Расставіць знакі прыпынку ў сказах:*

1. Ляжалі ў аснежаным маўчанні палі пад высокім сінім-сінім небам; пакатыя схілы ўзгоркаў адлівалі сінявой, на якой іскрыліся ружовыя і залацістыя бліскаўкі.
2. На звароце дадому было лёгка і прыемна: ліхтары з-за спіны паказвалі мне дарогу, а наперадзе ўвесь час віднеўся агеньчык у акне той хаты, дзе я пражываў.

*Работа з падручнікам.*

*С.130-132, тэарэтычны матэрыял; пр.192.*

**VІ. Падвядзенне вынікаў урока**

* *Якія сказы называюцца з рознымі відамі сувязі частак?*
* *Якія камбінацыі сінтаксічнай сувязі могуць быць у сказе?*
* *Якія знакі прыпынку ставяцца паміж часткамі ў такіх сказах?*
* *Пры якой умове могуць адсутнічаць знакі прыпынку?*

ТЭСТ ПА ТЭМЕ “СКЛАДАНЫ СКАЗ З РОЗНЫМІ ВІДАМІ СУВЯЗІ”

*1.Адзначце складаныя сказы з рознымі відамі сувязі.*

1) Святлее зямля – святлее душа чалавека, чысцеюць думкі.

2) І бацька моўкне і чакае, што скажа дзядзька або маці, і ціха стала ўраз у хаце.

3) Я ўдзячны лёсу, што з усіх краёў ён выбраў для мяне навекі гэты, дзе бальшакі прастуюць між палёў, а па сцяжынках коцяцца ранеты.

4) Мы хочам, каб усюды ў нашай краіне, ва ўсіх яе гарадах і вёсках былі прыгожыя кветкі.

5) Я ведаў: папяловая хмара – на град.

*2.Адзначце колькасць частак у сказе.*

Вясна прыйшла ў гэты год надзіва рана, люты не лютаваў, не шалеў завеямі, не бушаваў мяцеліцамі, радасць адчувалася ва ўсім: твары людзей быццам свяціліся знутры, паветра звінела, на дрэвах лопаліся пупышкі, і яшчэ кволыя лісцікі імкнуліся хутчэй вырвацца на волю, на сустрэчу з сонцам. 10; 8; 6; 9; 7.

*3. Адзначце, на аснове камбінацыі якой сінтаксічнай сувязі пабудаваны сказ:*

Днём радавала пагода, ярка свяціла нізкае чырвонае сонца, і аднекуль з чыстага неба сыпаўся сіні іней; ночы стаялі месячныя, ядраныя: была поўня.

1) Бяззлучнікавая і злучальная; 2) злучальная, падпарадкавальная і бяззлучнікавая;

3) злучальная і падпарадкавальная; 4) бяззлучнікавая і падпарадкавальная.

**VІІ.** Рэфлексія

* Сёння на ўроку атрымаў тэарэтычную інфармацыю па дадзенай тэме…
* Магу прымяніць веды на практыцы…
* Мне здалося цяжкім...
* Трэба яшчэ звярнуцца да гэтай тэмы…
* Веды, уменні магу прымяніць у любой сітуацыі…

**VІІІ.** Дамашняе заданне

§ 14; пр. 193